Бекбоев Ысак

Бекбоев Ысак (10. 08. 1930ж. т., Нарын облусу, Ат-Башы району, Карасуу кыштагы) - педагогика илимдеринин доктору (1994), профессор (1983), КР УИАнын корр. мүчөсү (1997), КРдин эл мугалими (2005), КРдин илим жана техника боюнча мамлекеттик сыйлыктын лауреаты (2002). КМУнун физика-математика факультетин бүтүргөн (1952). Орто мектептин математика мугалими (1952-55), Кыргыз педагогика илимий изилдөө институтунда улук илиминде кызматкер, сектор башчысы, директорго орунбасар (1955-75), КМУда декан, окуу иштери боюнча проректор (1975-84), Кыргыз билим берүү институтунда директор (1984-2002). 2003-жылдан Кыргыз билим берүү академиясынын Билим берүү жана илим борборунун директору. 150дөн ашык илимий эмгектин (анын ичинен 10 монография, 20 окуу китеби) автору. Эмгектери негизинен билим берүүнү башкаруунун аспектине, педагогиканын жалпы маселелерине, окутуунун мазмунун жана методикасын изилдөөгө, илимий педагогикалык кадрларды даярдоого арналган. Ошондой эле математиканы окутуу маселелерин изилдөөчүлөрдүн илимий мектебинин негиздөөчүсү катары орто мектептин бардык класстары үчүн математика боюнча окуу китептерин түзгөн. «Ардак Белгиси» ордени (1971) жана медалдар менен сыйланган. Эмгектери.: К вопросу осуществления связи обучения математике с жизнью. Ф., 1964; Математика сабагында программаланган окуунун элементтеринен пайдалануу. Ф., 1968; Жогорку класстарда геометрияны окутуунун рационалдуу жолдору. Ф., 1970; Жогорку математиканын жалпы курсу. Ф., 1984, 2000; Инсанга багыттап окутуу технологиясынын теориялык жана практикалык маселелери. Б., 2003, 2004; Педагогикалык процесс: эски көнүмүштөр жана жаңычыл көзкараштар. Б., 2005.
 Колдонулган адабияттар 
 «Кыргызстан». Улуттук энциклопедия: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4
Категория:Инсандар
Категория:Кыргызстан